ཁོང་གིས་རྟག་ཏུ་གསུང་རྒྱུར་༼ང་ནི་རིག་གནས་མདོ་སྔགས་ཀུན་ལ་ནང་བྱན་ཆུད་པའི་དགེ་བའི་བཤེས་གཉེན་ཞིག་མིན་རུང་།སྐྱབས་གསུམ་ལ་མོས་པ་བརྟན་པའི་ཆོས་ལུགས་པ་ཞིག་ཡིན་པས་བསྟན་འགྲོའི་དོན་དུ་ལུས་ངག་ཡིད་གསུམ་ཕུལ་ཟིན་པ་ཡིན།༽ཞེས་དང་ཡང་།༼ང་ལ་ཡོན་ཏན་དང་ནུས་པ་ཆེས་ཆེར་མེད་ཀྱང་བཤེས་གཉེན་དམ་པ་རྣམས་ཀྱི་བཀའ་དྲིན་ལས་ཅུང་ཟད་ཤེས་པའང་ནང་བསྟན་བརྒྱུད་འཛིན་དང་མི་རིགས་སློབ་གསོའི་བྱ་བཞག་ལ་ཡོངས་སུ་འབུལ་འདོད་ཀྱི་དམ་བཅའ་སྙིང་ནས་བཞག་ཡོད༽ཅེས་གསུངས་ཤིང་།ཁ་བཤད་ཙམ་མ་ཡིན་པར་ཕྱག་ལེན་དུའང་དེ་ཁོ་ན་ལྟར་མཛད་དང་མཛད་མུས་སོ།།ཁོང་གིས་དེ་ལྟར་གསུངས་ཤིང་དེ་ལྟར་ཕྱག་ལེན་དུ་བསྐྱངས་པས་ཁོང་གི་སྐུ་ཚེ་ནི་འོད་སྟོང་གིས་སྤྲས་ཡོད།འདི་ལྟར་ལོ་ངོ་མང་བོ་ཉིན་མ་གཅིག་ནང་བཞིན་ནམ་རྒྱུན་གྱི་དཔེ་ཁྲིད་ལས་གཞན།དབྱར་གནང་དང་དགུན་གནང་སོགས་ཅུང་ཙམ་ཁོམ་སྐབས།རྒྱལ་ཡོངས་ས་གནས་སོ་སོའི་སློབ་གྲྭ་ཆེ་འབྲིང་ཆུང་གསུམ་དང་།རོང་འབྲོག་མང་ཚོགས།དགོན་སྡེའི་གྲྭ་བ་སོགས་སེར་སྐྱ་མང་བོའི་འདོད་བློ་བཞིན།རྒྱ་བོད་གཉིས་ཀྱི་སྐད་ལ་བརྟེན་ནས་གང་ལ་གང་འཚམ་གྱི་ཆོས་སྦྱིན་བདུད་རྩིའི་ཆར་རྒྱུན་བསྩལ་དང་སྩོལ་བཞིན་མཆིས་སོ།།